《敬亭云歌送吴子归宣城》
明代·释宗泐

敬亭山中生白云，有时化作五色文。从龙下山为雨去，欲与世上袪尘氛。

由来舒卷不可测，遥天烱烱无遗迹。甘雨未洽尘未消，直使时人空叹息。

归来偃蹇敬亭上，点缀青山千万状。曾巅高拥白玉屏，半岭间张素丝障。

云兮云兮尔才未尽施，只恐复被苍龙知。乾坤上下相追随，青山欲恋无还期。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。